ທ່ານເລຂາພັກ – ເຈົ້າແຂວງໆ ສາລະວັນ ໂອ້ລົມພະນັກງານ – ລັດຖະກອນ ຂອງຫ້ອງວ່າການປົກຄອງແຂວງ ແລະ ຫ້ອງການໃນສັງກັດຂອງຫ້ອງວ່າການປົກຄອງແຂວງສາລະວັນ.
ໃນຕອນບ່າຍ ຂອງວັນທີ 12 ມັງກອນ 2018, ທີ່ຫ້ອງປະຊຸມຊັ້ນສອງຂອງສະໂມສອນໃຫ່ຍແຂວງສາລະວັນ, ທ່ານ ສີສຸວັນ ວົງຈອມສີ ກໍາມະການສູນກາງພັກ, ເລຂາພັກ – ເຈົ້າແຂວງໆ ສາລະວັນ ໄດ້ໃຫ້ກຽດມີຄຳເຫັນໂອ້ລົມຕໍ່ພະນັກງານ, ລັດຖະກອນຂອງຫ້ອງວ່າການປົກຄອງແຂວງ ແລະ ຫ້ອງການໃນສັງກັດໃນຮອບ 1 ປີກວ່າ,ເຂົ້າຮ່ວມຮັບຟັງການໂອ້ລົມໃນຄັ້ງນີ້ນຳພາໂດຍ: ທ່ານ ປອ ສະໄໝ ໂພທິສານ ກຳມະການພັກແຂວງ, ຫົວໜ້າຫ້ອງວ່າການປົກຄອງແຂວງ, ພ້ອມດ້ວຍຄະນະຫ້ອງ, ຫົວໜ້າຂະແໜງ – ຮອງຂະແໜງ, ພະນັກງານ – ລັດຖະກອນສົມບູນຂອງຫ້ອງວ່າການປົກຄອງແຂວງ ແລະ ຫ້ອງການທີ່ສັງກັດຫ້ອງວ່າການປົກແຂວງສາລະວັນເຂົ້າຮ່ວມທັງໝົດ 60 ທ່ານ, ຍິງ 19 ທ່ານ.
ການໂອ້ລົມຂອງທ່ານ ເລຂາພັກ – ເຈົ້າແຂວງ ສາລະວັນ ໃນຄັ້ງນີ້, ພື້ນຖານທ່ານກໍໄດ້ຊົມເຊີຍຕໍ່ຄວາມບຸກບືນ, ສູ້ຊົນປະຕິບັດພາລະບົດບາດໃນການເປັນເສນາທິການຂອງຫ້ອງວ່າການປົກຄອງແຂວງ ພາຍໃຕ້ການນຳພາຂອງຫົວໜ້າຫ້ອງ, ຄະນະຫ້ອງ, ຫົວໜ້າຂະແໜງ – ຮອງ ແລະ ພະນັກງານທຸກຄົນ ທີ່ໄດ້ສ້າງເງື່ອນໄຂອຳນວຍຄວາມສະດວກໃຫ້ແກ່ການເຄື່ອນໄຫວຂອງການນຳ ໃນໄລຍະຜ່ານມາ, ແຕ່ວຽກງານຂອງຫ້ອງວ່າການປົກຄອງແຂວງເປັນວຽກທີ່ມີຄວາມສໍາຄັນ ແລະ ຫຍຸ້ງຍາກເພາະມັນຕັດສິນຊີ້ຂາດຂອງການນຳພາຂອງຄະນະພັກ – ການນຳຂັ້ນແຂວງ, ທີ່ຜ່ານມາຫ້ອງວ່າການກໍເຮັດໄດ້ດີ ແຕ່ໃນຕໍ່ໜ້າຕ້ອງໄດ້ສືບຕໍ່ເອົາໃຈໃສ່ການປະຕິບັດພາລະບົດບາດການເປັນເສນາທິການໃຫ້ແກ່ການນຳໃຫ້ເຂັ້ມແຂງ ແລະ ດີຂຶ້ນກວ່າເກົ່າ, ໂດຍສະເພາະບຸກຄະລາກອນ ກໍຄືພະນັກງານຂອງຫ້ອງວ່າການປົກຄອງແຂວງຕ້ອງໄດ້ຝຶກຝົນຫຼໍ່ຫຼອມຕົນເອງໃຫ້ກາຍເປັນບຸກຄົນທີ່ມີຄວາມຮູ້ – ມີຄວາມສາມາດ – ມີຄວາມອົດທົນ, ມີຄວາມເຂົ້າໃຈວຽກ, ມີວຸດທິບັດ ແລະ ຮັກສາໄດ້ຄວາມລັບ. ຈັດຕັ້ງໃຫ້ມີການຝຶກອົບຮົມອົບຮົມ, ຖອດຖອນບົດຮຽນເປັນແຕ່ລະໄລຍະ ແລະ ທັດສະນະສຶກສາທັງພາຍໃນ ແລະ ຕ່າງປະເທດ. ບັນດາຫ້ອງການທີ່ສັງກັດຫ້ອງວ່າການປົກຄອງແຂວງ ກໍຕ້ອງໄດ້ເອົາໃຈໃສ່ເບິ່ງຄືນພາລະບົດບາດຂອງຕົນ ແລະ ເຮັດໃຫ້ໄດ້ດີຂຶ້ນກວ່າເກົ່າ, ສຳຄັນແມ່ນການສຶກສາອົບວຽກງານການເມືອງແນວຄິດໃຫ້ແກ່ພະນັກງານ, ສະມາຊິກພັກໃນຂອບເຂດຄວາມຮັບຜິດຊອບ, ມີຄວາມສາມັກຄີ – ເປັນເອກະພາບໃນໝູ່ຄະນະ ເພື່ອເພີ່ມທະວີຄວາມຮັບຜິດຊອບ ແລະ ເຮັດສຳເລັດໜ້າທີ່ວຽກງານທີ່ຖືກມອບໝາຍ.